Benny Engelbrecht (S), 2010-05-18:
Ikke fordi vi på nogen som helst måde er enige i hensigten med forslaget, men fordi det er godt, at Liberal Alliance rent faktisk tør fremlægge nogle af de tanker og ideer, de har.
Nogle vil måske kalde det direkte hovedløst med den liberalistiske politik, som de ærligt tror på, men det er da at give danskerne et klart valg og en god debat her i dag.
Forslagsstillerne nævner i forslaget, at danske virksomheder eksempelvis skulle betale 1 mia. kr. for meget i porto på grund af Post Danmarks monopol, og det er jo ganske interessant, al den stund det så må betyde, at hr. Hansen i Sæby, fru Petersen i Vojens og alle andre almindelige borgere dermed skal betale så meget mere for posten.
Den tankegang er vel i grunden meget dækkende for Liberal Alliances økonomiske tankegang: Lad virksomhederne og de rigeste få mere og lad endelig de dårligst stillede i samfundet og de, der bor i det meget omtalte og måske lidt uretfærdigt omtalte Udkantsdanmark, altså dem, der ikke har for mange ressourcer i forvejen, betale regningen.
Jeg vil gerne slå fast, at Socialdemokraterne er optaget af at sikre et velfungerende og bæredygtigt postvæsen også i fremtiden, og derfor er vi også gået ind i forhandlingerne i postforligskredsen iklædt arbejdstøjet.
Det er en vanskelig opgave, vi står foran, men det er selvfølgelig en opgave, der skal løses, og det tilkommer mig ikke her, synes jeg, at komme nærmere ind på de forhandlinger, som det også tidligere her i debatten er blevet nævnt.
Jeg har noteret mig, at forslagsstillerne er meget optaget af, hvordan situationen er i Sverige, men overser i den argumentation, at Danmark ser meget anderledes ud end netop Sverige, ikke mindst fordi størstedelen af vores kommunikation mellem borger og det offentlige og mellem virksomhed og det offentlige foregår elektronisk.
Den udvikling giver Danmark store fordele, også på eksport af viden om løsninger, men det betyder også, at der sendes meget færre breve i Danmark end i Sverige.
Der skal ikke herske nogen tvivl om, at en helt og fuldstændig liberalisering af det danske postmarked, der vil give virksomheder mulighed for at skumme fløden af markedet, i sig selv vil betyde meget store og alvorlige serviceforringelser, i forhold til den postservice vi kender i dag.
Grundlaget for en befordringspligtig virksomhed vil blive ødelagt, og det vil føre til voldsomme serviceforringelser især i provinsen i Danmark; vel at mærke forringelser, der også vil gå ud over erhvervslivet, for der vil også i fremtiden være behov for at servicere distancesalg og internethandel.
Socialdemokraterne ser i stedet positivt på muligheden for at danne rammen om en bæredygtig befordringspligtig postvirksomhed, der kan sikre den nødvendige postservice til hele Danmark.
Alle her i salen må jo erkende, at den tid er slut, hvor driften af posten kan give trecifret millionoverskud til statskassen hvert år.
Vores udfordring går på at sikre bæredygtig drift.
Jeg skal ikke tale for romantiske billeder af fortidens lystige mænd i røde uniformer, der svinger cyklen behændigt rundt om gadehjørnet med et smil til gadens børn, eller om landposten, der kunne bruge lidt tid på en kaffetår, når han kom ind i køkkenet med posten til gårdejerens kone.
Jeg har skam mødt rigtig mange stolte postmedarbejdere, i øvrigt også af begge køn, men der er ikke plads til kaffeslabberas noget sted i etaten.
I dag er Post Danmark et højeffektivt postvæsen, der har noget af det mest avancerede infrastruktur i verden.
Det kan vi være stolte af.
Jeg vil gerne konkludere, at vi ikke ønsker at støtte det forslag, som ligger her.
Det kan ikke understreges nok, at posten er en del af den infrastruktur, der binder Danmark sammen.
Gennemføres det foreliggende forslag, vil det derfor være en alvorlig trussel mod denne infrastruktur.
Jeg skal hilse fra to ordførere her i dag.
Det er fra den radikale ordfører, hr. Johs. Poulsen, som henviser til de igangværende forhandlinger om posten, som jeg tidligere har henvist til, og det er fra SF's ordfører, hr. Jesper Petersen, og jeg skal gøre opmærksom på, at de heller ikke kan støtte forslaget.